Je Joffroys, sires de Beljuy, escuiers fais savoir a touz que je doy a religiouses persones l'abbey et le convent de Cornuel dix
sept livres de bone monnaie en comptant le gros tournoy d'argent a lo ront et dou coingn le Roy pour dix huit deniers, laquelle
somme d'argent je doy es diz religious pour la vendue de vint bichoz par moitié froment et avoinne que j'ay heuy et receuy de diz
religious et sunt converti et torney en mon grant et evident profist si que je m'an tien pour bien paiez entièrement, et pour ce j'ay pro
mis et promet per mon sairement donney corporelment paier et rendre la ditte somme d'argent es diz religious ou a lour comman
demant portant ces lettres deanz la feste de saint Michiel prouchenement venent ; encour ay je promis per mondit sairement
rendre et restituer es diz religieus touz despans, constes, missions et interest que il ou lour commandemenz diroient per lour simple
sairement senz autre prove faire avoir faiz heuz sustenuz et encorruz en requerant laditte somme d'argent apres ledit terme
Et pour plus grant seurtey avoir de ceste chouse je en ay mis et estaubli ploiges et principaulx rendeours es mains desdiz religi
ous et de lour commandement Estevenot dit Remusey, Haubri dit Mertence et Jehanz dit Verrier touz de Beljuy, c'est assavoir
chascun de lour dou tiers et dou tout. Et nous li devant nommez Estevenoz, Haubris et Jehanz tuit ensamble et uns chascuns
de nous pour le tiers et pour le tout a la requeste doudit Joffroit signour de Beljouy nous fumes fait et estaubli per noz saire
menz donnez corporelment sus sainz euvangiles ploige et principaul rendeour es mains desdiz religious et de lour commandement
de laditte somme d'argent, des despans, constes, missions et interest dessusdiz, et avons renuncie per noz diz sairemenz au droit
que dit que l'on doige premiers faire convenir le principal que la ploige . et encour pour grant seurtey avoir de ceste chouse
nous li devant nommey Joffroys, Estevenoz, Haubriz et Jehanz tuit ansamble et uns chascuns de nous par soy et pour le tout
avons mis et obligé, mettons et obligons es mains desdiz religious et de lour comandement touz nos biens mobles
et non mobles, bestes trahanz et non trahanz, présenz et a venir, quelque part qu'il soient porront estre trovez pour panre
détraire, aliéner et vendre en merchié et suer merchié senz sollempnitey de droit garder et senz faire rendue ne recre
ance, et voulons que nous ne puissiens monstrer ne alleguer paement des chouses dessusdittes se n'est par ceste présente .
lettre rendue chancellée a nous ou per autre lettre de quitance seellée dou seel de la court de Gray. En tesmoingnage de laquelle
chouse nous tuit ensamble et uns chascuns de nous per soy avons prié, requis et fait metre en ces presentes lettres le seel de la court
dou conté de Bourgongne douquel seel on use en la court de Gray per laquelle court nous tuit ensamble et uns chascuns de
nous per soy et pour le tout et nostre hoir fussiens contraint a tenir et garder fermement toutes les chouses dessus dittes et une
chascune per soy se de rens en estiens deffaillant ou aliens encontre. Ceu fust fait sept jours ou moys de may en l'an nostre
Signour corrant per mil trois cenz trante et six.
